次瀛父詩
作者：徐鹿卿
朝代：宋

paragraphs: 青山闖門戶，綠竹窺簷楹。
巋然一亭石，境界涵幽清。
季候昔經始，扁以橫浦名。
亭前兩泓泉，吞吐寒蟾明。
方員中規矩，曲水相紆縈。
汲溉當瓶盎，觀覽駢簪纓。
黄君靜者徒，磊落千人英。
朅來梅花邊，一見眼爲青。
官居廉泉上，復此逢清冷。
詩豪瀉銀漢，興逸凌紫京。
回首聲潺潺，恍如醉翁亭。